***Gwneud safiad dros gymunedau lleol.***

**Maniffesto Democratiaid Rhyddfrydol Cymru ar gyfer Llywodraeth Leol**

**Rhagymadrodd gan Mark Williams, AS, Arweinydd Democratiaid Rhyddfrydol Cymru**

Annwyl Gyfaill,

Mae ein gwleidyddiaeth yn fwy rhanedig heddiw nag a fu erioed. Mae dyfodol ein gwlad, ein cymunedau a’n heconomi yn hynod ansicr.

Mae’r etholiadau lleol ar y 4ydd o Fai yn cynnig y cyfle i chi ac i’ch cymuned wneud safiad dros werthoedd gweddus a goddefgar a thros syniadau fydd yn gwneud eich cymunedau’n gryfach, yn fwy agored, ac yn fwy llewyrchus.

Mae Democratiaid Rhyddfrydol Cymru yn unedig, yn tyfu ac yn barod - mae angen ein gwerthoedd yn awr yn fwy nag erioed. Mae pobl yn troi at y Democratiaid Rhyddfrydol fel llais dilys cymunedau, sy’n barod i wneud safiad dros ein gwerthoedd o oddefgarwch, didwylledd ac undod, sy’n werthfawr inni.

Mae ein hymgyrchwyr lleol bendigedig yn gweithio’n ddiflino drwy gydol y flwyddyn i sicrhau bod gan eich cymunedau lleol leisiau rhyddfrydol cryfion a chynrychiolwyr Democrat Rhyddfrydol cryfion fydd yn gwneud safiad dros y materion sy’n cyfri’ i chi. Boed hynny yn ein dinasoedd, yn ein trefi neu yn ein cymunedau gwledig anghysbell, safwn yn erbyn y Cynghorau hynny sy’n anwybyddu’r bobl hynny y maent yno i’w cynrychioli.

Eto, mae Democratiaid Rhyddfrydol Cymru yn cynnig mwy na dim ond gwrthwynebu. Cynigiwn weledigaeth gadarnhaol ar gyfer yr hyn y gallwn ei gyflawni.

P’un a bod hynny’n golygu darparu mwy na £300 miliwn i’n hysgolion i roi’r dechrau gorau mewn bywyd i bob plentyn, adeiladu 20,000 o gartrefi fforddiadwy newydd, neu ddiogelu cyllid i ysgolion lleol.

Mae ein neges yn eglur. Mae pleidlais dros Ddemocratiaid Rhyddfrydol Cymru yn bleidlais dros blaid y gallwch ymddiried ynddi i wneud safiad drosoch chi a’ch cymuned.

Y ni yw’r eiriolwyr cymunedol sy’n gwneud safiad er budd eich cymunedau bob cam o’r ffordd, yn ymladd dros well gwleidyddiaeth, cynghorau mwy atebol, a gweledigaeth ryddfrydol i Gymru.

Mae’r maniffesto hwn yn giplun o’r syniadau sydd gan Ddemocratiaid Rhyddfrydol Cymru i wella ac i hybu’n cymunedau. Mae’n weledigaeth ar gyfer gwell gwasanaethau lleol, prif strydoedd mwy bywiog, a gwell ysgolion.

Byddwn yn gweithio i sicrhau nad oes neb yn ein cymunedau’n cael ei adael ar ôl ac y caiff pawb y cyfle i lwyddo mewn bywyd. Dyna’n haddewid ni i chi.

***Credwn***

Fod gwell dyfodol yn bosibl – Cymru a chanddi gymunedau cryfion, a gefnogir gan wasanaethau cyhoeddus effeithlon, a gyda phobl leol yn cymell yr agenda.

Bod ein plant yn haeddu’r dechrau gorau mewn bywyd, sy’n golygu creu cyfundrefn addysg sy’n ffynhonnell balchder cenedlaethol.

Bod Cymru a Phrydain yn gryfach yn Ewrop. Gwnawn ymladd dros ein lle yn y farchnad sengl i ddiogelu swyddi, busnesau a buddsoddiad, a mynnu y caiff y bobl bleidlais ar y fargen derfynol.

***Gwrthodwn***

Ddiffyg gweledigaeth llawer o gynghorwyr Cymru. Gwnawn weithio’n ddiflino i gael gwared â hunanfoddhad, ffafriaeth a’r agwedd ‘pwy ti’n nabod’ mewn gwleidyddiaeth, gan greu cynghorau lleol atebol a chyfrifol.

Y wleidyddiaeth o ymrannu ac anoddefgarwch sydd wedi heintio’n gwleidyddiaeth - fe safwn dros gymdeithas agored a goddefgar, lle y caiff y mwyaf diymgeledd eu diogelu, eu cefnogi, a’u galluogi i fynd yn eu blaen mewn bywyd.

***Byddwn yn***

Wynebu’r dewisiadau anodd sy’n wynebu cymunedau, ac yn gwneud gwell defnydd o arian cyhoeddus i gyflawni gwasanaethau cyhoeddus gwell a mwy effeithiol i chi ac i’ch cymuned.

***Yn yr etholiad hwn, mae pleidlais dros Ddemocratiaid Rhyddfrydol Cymru yn bleidlais dros -***

1. **Greu cymunedau cryfach a gwell gwasanaethau cyhoeddus er budd pawb.**
2. **Rhoi’r dechrau gorau mewn bywyd i’n plant.**
3. **Creu cynghorau lleol atebol, mwy tryloyw a chyfrifol.**

**Cynnwys**

1. **Rhagymadrodd gan Mark Williams, AS**
2. **Creu Cymunedau Llewyrchus**
3. **Cysylltu Cymru**
4. **Cartrefi i Bawb**
5. **Ein Cenhadaeth Genedlaethol i Ddiwygio Addysg**
6. **Urddas mewn Gofal**
7. **Cymunedau i Fyw Ynddynt**
8. **Ymddiriedaeth a Thegwch yn ein Democratiaeth**
9. **Yr Iaith Gymraeg a’i Diwylliant**
10. **Diogelu’n Hamgylchedd**
11. **Diogelwch Cymunedol a Chyfiawnder Cymdeithasol**
12. **Cyflawni mwy gan wario llai**
13. **Dyfodol Llywodraeth Leol**

**Creu Cymunedau Llewyrchus**

Os ydym am greu Cymru lwyddiannus, lle y caiff pawb y cyfle i lwyddo, mae’n rhaid i ni buddsoddi i greu economïau lleol ffyniannus a modern.

Mae rhaid bod gynghorau lleol ar flaen gad ymdrechion adfywio, ond nid oes ganddynt eto’r offer iawn.

Byddwn yn parhau i alw am bwerau dros adfywio lleol gael eu datganoli i gynghorau lleol, yn cynnwys galluogi cynghorau i gadw hanner yr holl ardrethi busnes, i annog ac i ysgogi twf lleol ac i ariannu gwasanaethau lleol.

Mae’n rhaid i bob cymuned - gwledig a threfol - elwa o dwf economaidd a gwasanaethau lleol cryfion, a byddwn yn mynd i’r afael â’r dirywiad yng nghanol tref a stryd fawr nifer o’n trefydd.

* Mae Cymru’n derbyn yn sylweddol fwy o gyllid y pen o’r UE na gwledydd eraill y DU: £628 yr person yn 2014, £224 G. Iwerddon, £134 Yr Alban, £102 Lloegr.
* Mae 17,437 o swyddi wedi’u creu neu’u diogelu gan yr UE ers 2003.
* Roedd yna 2.2% o ostyngiad yn nifer y siopwyr sy’n ymweld â stryd fawr trefydd Cymru, o’i gymharu â chodiadau o 2% a 0.6% yng Ngogledd Iwerddon a’r Alban, yn ôl eu trefn.

Gallwn greu canol tref a stryd fawr ffyniannus yn ein trefydd mewn llawer o ffyrdd, yn cynnwys drwy annog lledaenu Wi-Fi am ddim, rhoi cymhelliant i barcio yng nghanol tref ac ail-lwybro llwybrau bysiau lleol.

Drwy roi’r gallu i fusnesau lleol lunio a gweithredu’u blaenoriaethau eu hunain, fe allwn greu cymunedau busnes llwyddiannus ac economïau lleol cryfach.

Mae Brexit caled y Torïaid yn peryglu dyfodol economi Cymru - o’n cyflogau i lwyddiant busnesau bychain, a cholli buddsoddiad hanfodol ar gyfer ein ffyrdd a’n rhwydwaith rheilffyrdd. Mae’r Democratiaid Rhyddfrydol yn ymladd dros le Cymru yn y farchnad sengl ac yn mynnu pleidlais gan y bobl ar y fargen derfynol. Ni phleidleisiodd pobl dros wneud eu hunain yn dlotach, ac ni allwn adael i’r Torïaid wneud drwg i’n dyfodol.

Bydd Cynghorau a Chynghorwyr Democratiaid Rhyddfrydol Cymru yn cryfhau economïau lleol ac yn cefnogi busnesau lleol drwy -

* Ymgysylltu’n fwy rhagweithiol â busnesau bach a chanolig (SMEs) lleol fel rhan o strategaeth gaffael, yn cynnwys archwilio busnesau i greu contractau sy’n diwallu anghenion busnesau lleol;
* Sefydlu Ardaloedd Gwella Busnes a rhannu dysg oddi wrth Fargeinion Dinesig fel bod perchnogion busnes yn arwain eu blaenoriaethau eu hunain ar gyfer twf;
* Gwneud y stryd fawr yn fwy deniadol i siopwyr drwy roi cymhelliad i bobl barcio yng nghanol y dref, cyflwyno Wi-Fi am ddim, a sicrhau llwybrau trafnidiaeth leol da;
* Datblygu dulliau rheoli argyfyngau i helpu economïau lleol i ymdopi ag ysgytiadau economaidd lleol, megis cau cwmni cyflogi mawr;
* Gweithio â Llywodraeth Cymru i greu Cynllun Rhyddhad Ailfeddiannu ar gyfer ardrethi busnes i annog busnesau i lenwi siopau gweigion;
* Gweithio â Llywodraeth Cymru i alluogi’r defnydd o Gyllido Cynyddrannau Treth i annog buddsoddiad busnes mewn rhaglenni adfywio sylweddol.

**Cysylltu Cymru**

Mae trafnidiaeth leol hygyrch a fforddiadwy’n hanfodol i helpu i leihau arwahanrwydd ac i sicrhau y gall pobl gael at wasanaethau. Byddwn yn ystyried nid yn unig seilwaith trafnidiaeth ond hefyd seilwaith digidol a chymdeithasol yn ogystal.

* Mae 30% o fusnesau bychain yng Nghymru yn eu cael eu hunain heb fynediad at fand eang cyflym iawn.
* Dim ond 34% o gartrefi yng Nghymru sydd â darpariaeth 4G.
* Mae gan 57% o ardaloedd gwledig fynediad at fand eang cyflym iawn.
* Mae Cymru ar hyn o bryd yn gwario £3.93 yr person ar feicio, sydd ymhell islaw’r £12 a warir yn yr Alban.

Bydd y Democratiaid Rhyddfrydol yn parhau i alw am bwerau gael eu datganoli i’r lefel fwyaf lleol ymarferol fel bod llunio penderfyniadau ar drafnidiaeth yn cael ei oleuo gan y cymunedau y mae’n eu gwasanaethu. Gwnawn hefyd weithio â’r llywodraeth i gyflawni prosiectau mawrion, fel Metro Gogledd a De Cymru, a thrydaneiddio prif lein reilffordd Gogledd a De Cymru yn brydlon.

Fodd bynnag, nid dim ond ffyrdd a thrafnidiaeth sy’n cysylltu pobl. Mae angen seilwaith digidol modern sy’n addas ar gyfer yr unfed ganrif ar hugain, hefyd.

Gan Gymru y mae’r lefel isaf o fand eang cyflym iawn yn unman yn y Deyrnas Unedig ac mae ganddi lefelau annerbyniol o wael o ddarpariaeth ffôn symudol. Mae ein busnesau a’n cymunedau’n cael eu llesteirio gan allgáu digidol, ac mae’n rhaid inni gau’r bwlch rhwng ardaloedd gwledig a threfol fel mater o flaenoriaeth.

Bydd Cynghorau a Chynghorwyr Democratiaid Rhyddfrydol Cymru yn buddsoddi yn seilwaith ein cymunedau drwy –

* Gynllunio o flaen llaw i reoli’r gwaith o gynnal ein ffyrdd, palmentydd a llwybrau beicio i’w hatal rhag datgymalu;
* Ystyried teithio llesol pryd bynnag y caiff ffyrdd eu huwchraddio, yn cynnwys cymryd camau i wneud beicio’n ddiogelach;
* Rhoi’r un statws i fuddsoddiad mewn seilwaith digidol ag sydd gan seilwaith ffisegol i gau’r bwlch rhwng y Gymru drefol a’r Gymru wledig;
* Gweithio â Llywodraeth Cymru i sicrhau bod pob busnes bach a chanolig yn cael mynediad at fand eang cyflym iawn, yn neilltuol mewn cymunedau gwledig;
* Ymgyrchu dros greu Awdurdodau Cludiant Teithwyr rhanbarthol, a leolir yn y cymunedau y maent yn eu gwasanaethu, i ddarparu gwasanaethau cludiant mwy fforddiadwy, hygyrch ac integredig;
* Ymgyrchu dros ddileu tollau ar Bont Hafren, unwaith y bydd y dyledion wedi’u talu;
* Dileu tollau ar Bont Cleddau a throi hyd cyfan yr A477 yn gefnffordd.

**Cartrefi i Bawb**

Er mwyn i bobl fyw bywydau dedwydd, mae angen arnynt cartref derbyniol, am bris y gallant ei fforddio. Ond mae’r uchelgais syml honno y tu hwnt i gyrraedd llawer. Mae gan gynghorau lleol rôl hanfodol o ran darparu cartrefi diogel, sicr a fforddiadwy i bawb.

* Mae yna bron i 25,000 o gartrefi gweigion ledled Cymru.
* Roedd yna 90,000 o bobl ar restrau aros am dŷ cymdeithasol yn 2014.
* Mae angen 12,000 o gartrefi fforddiadwy newydd yn flynyddol, gyda 5,100 o unedau tai cymdeithasol newydd bob blwyddyn.
* Treuliodd 140,063 o bobl ifanc rhwng 16 a 24 mlwydd oed o leiaf un noson yn cysgu ar soffa rhywun neu’n cysgu allan yn 2013-14.
* Roedd yna £1.7 miliwn mewn cymorth ariannol i’r rheiny sydd fwyaf mewn perygl o ddod yn ddigartref eto i’w ddyrannu gan gynghorau lleol ym mis Chwefror 2017.

Dylai cynghorau fod yn adeiladu mwy o gartrefi fforddiadwy ledled Cymru, sicrhau bod cartrefi a rentir yn breifat yn cyrraedd safon dderbyniol a helpu pobl sy’n prynu cartref am y tro cyntaf i gael eu troed yn y drws. Ac eto, yn 2014, dim ond 2,218 o gartrefi cymdeithasol a adeiladwyd, serch y ffaith bod angen 5,000 o gartrefi newydd bob blwyddyn.

Mewn gormod o ardaloedd, gwrthodir datblygiadau oherwydd bod cynlluniau’n brin o’r buddsoddiad priodol mewn ffyrdd, trafnidiaeth, ac ysgolion. Dylai cynghorau nodi safleoedd addas ar gyfer datblygiadau sy’n briodol i gyfansoddiad y gymuned ac a ategir yn briodol gan seilwaith newydd.

Mae angen i ni fod yn greadigol wrth adeiladu cartrefi newydd, yn cynnwys defnyddio safleoedd tir llwyd i weddnewid doluriau llygad lleol, fel hen Lofa Penallta, i fod yn stadau tai newydd.

Mewn Llywodraeth, mae Democratiaid Rhyddfrydol Cymru yn:

* Darparu 20,000 o gartrefi fforddiadwy newydd;
* Darparu model ‘Rhentu i Berchnogi’ newydd, gan roi’r cyfle i bawb brynu’u cartref eu hunain, lle mae tenantiaid yn datblygu cyfran yn eu cartref drwy daliadau rhent hyd nes y byddant yn berchen ar yr eiddo yn gyfan gwbl, yn union fel gyda morgais.

Bydd Cynghorau a Chynghorwyr Democratiaid Rhyddfrydol Cymru yn sicrhau bod gan eich teulu do uwch ei ben drwy **-**

* Weithio â’r llywodraeth i ddatblygu Strategaeth Genedlaethol ar Gartrefi Gwag i ailddefnyddio mwy na 25,000 o gartrefi gweigion;
* Sicrhau bod tai cymdeithasol newydd yn cael eu hadeiladu i fodloni Safon Ansawdd Tai Cymru a bod o leiaf 10% yn cael eu hadeiladu i gyrraedd safonau hygyrchedd llawn i gadeiriau olwyn;
* Sicrhau bod gan bob cyngor gofrestr dai hygyrch, fel eu bod yn gwybod lle mae eu cartrefi hygyrch, addasadwy ac wedi’u haddasu i gadeiriau olwyn, a faint ohonynt sydd ganddynt;
* Gwella safonau yn y Sector Rhentu Preifat drwy weithio’n ddygn â phartneriaid, tenantiaid, a landlordiaid lleol;
* Goresgyn digartrefedd a chysgu allan drwy ystyried mentrau, megis y model Tai yn Gyntaf;
* Lobïo i ganiatáu i’r grant tai cymdeithasol gael ei ddefnyddio i adnewyddu eiddo segur, fel y gellir defnyddio cartrefi ychwanegol;
* Galluogi tenantiaid cyngor i reoli gwasanaethau, megis trwsio, cynnal a chadw’r tir a diogeledd;
* Codi hyd at 200% o Dreth y Cyngor ar dai haf a thai gweigion, lle y bo’n briodol.

**Ein Cenhadaeth Genedlaethol i Ddiwygio Addysg**

Mae diwygio addysg yn un o’n cenadaethau cenedlaethol. Gan weithio gyda’n gilydd, fe wnawn sicrhau bod gan ein pobl ifanc gyfle cyfartal i gyrraedd y safonau uchaf. Byddwn yn hyderus, yn uchelgeisiol ac yn arloesol.

* Buddsoddwyd £300 miliwn mewn pobl ifanc drwy’n Grant Datblygu Disgyblion er 2012.
* Bob blwyddyn, mae mwy na 65,000 o blant wedi derbyn y cymorth ychwanegol y mae arnynt ei angen i fynd ymlaen mewn bywyd drwy’r Grant Datblygu Disgyblion.
* Mae mwy nag 8,000 o fabanod mewn dosbarthiadau o fwy na 30 o ddisgyblion; buddsoddwn £36 miliwn i leihau maint y dosbarthiadau hynny.

Democratiaid Rhyddfrydol Cymru yw’r blaid dros addysg. Rydym yn gyson wedi blaenoriaethu buddsoddiad yn ein pobl ifanc ac yn ein hysgolion oherwydd gwyddom mai’r ffordd orau y gallwn roi’r cyfle i bobl lwyddo mewn bywyd yw drwy addysg dda.

Dyna pam ein bod yn buddsoddi yn ein disgyblion, yn ein hysgolion, ac yn ein hathrawon. Lleihau maint dosbarthiadau fel bod gan ein hathrawon yr amser i addysgu, gan godi statws a chefnogi dawn ein proffesiwn addysgu, ac i ganolbwyntio ar gau’r bwlch cyrhaeddiad rhwng ein plant mwyaf difreintiedig a’u cymheiriaid.

Mae arnom eisiau creu cyfundrefn addysg sy’n ffynhonnell balchder cenedlaethol, lle y gall Cymru fod y gorau ac yn darparu’r gorau un i’n pobl ifanc.

Dyma’n cenhadaeth genedlaethol, oherwydd bod yn rhaid inni gydweithio i gael yr hanfodion yn iawn: codi’n safonau a’n huchelgais ar gyfer yr holl ddisgyblion, rhieni, myfyrwyr ac athrawon.

**Mewn Llywodraeth, mae Democratiaid Rhyddfrydol Cymru yn rhoi’r cyfle gorau i’n plant lwyddo drwy -**

* Ymestyn y Grant Datblygu Disgyblion i gynorthwyo’n pobl ifanc, gan fuddsoddi mwy na £90 miliwn yn 2017/18 yn unig;
* Cefnogi cyflwyno Academi Arweinyddiaeth Addysgol Genedlaethol newydd i gydnabod ac i hyrwyddo rhagoriaeth addysgu;
* Cyflwyno polisi ysgolion gwledig a bychain cyntaf erioed Cymru i godi safonau ym mhob un o’n hysgolion, ni waeth ymhle y maent, a sicrhau y caiff pob ysgol wrandawiad teg pan gaiff ei dyfodol ei hystyried;
* Cefnogi datblygu cwricwlwm newydd, a wneir yng Nghymru ond a lunnir gan y gorau o bob cwr o’r byd, fel bod gan ein pobl ifanc y sgiliau i lwyddo mewn bywyd.

Bydd Cynghorau a Chynghorwyr Democratiaid Rhyddfrydol Cymru yn buddsoddi yn ein plant a’n hysgolion drwy –

* Gweithio gyda Kirsty Williams AC i leihau maint dosbarthiadau babanod fel bod gan athrawon yr amser i ganolbwyntio ar anghenion unigol plentyn;
* Blaenoriaethu buddsoddiant mewn adeiladau ysgol fel eu bod yn addas i’r unfed ganrif ar bymtheg;
* Wneud gwell defnydd o Gynlluniau Strategol y Gymraeg mewn Addysg, gan sicrhau bod cynghorau’n gallu darparu addysg cyfrwng Cymraeg i’r cymunedau hynny lle mae yna angen;
* Diogelu cyllid i blant ag Anghenion Dysgu Ychwanegol (ALN);
* Cynorthwyo ysgolion i sefydlu Cymdeithasau Rhieni ac Athrawon.

**Urddas mewn Gofal**

Mae ar bobl angen gofal sy’n canolbwyntio ar eu hanghenion ac ar anghenion eu hanwyliaid. Credwn fod yn rhaid i wasanaethau gydweithio i chwalu ffiniau fel nad yw cleifion yn cael eu trosglwyddo o le i le, a byth yn cael y gefnogaeth y maent yn ei haeddu.

**Mae angen gweld mwy o gydweithredu rhwng gwasanaethau, ond nid ydym o blaid ad-drefnu crynswth o’r brig i’r gwaelod**, wedi’i orfodi gan Weinidogion ym Mae Caerdydd.

* Mae tua 10% o gleifion yn wynebu oediadau o 26 wythnos neu fwy cyn cael eu trosglwyddo i gam nesaf eu gofal.
* Gallai costau Gofal Cymdeithasol yng Nghymru godi i bron i £1 biliwn erbyn 2030.
* Disgwylir y bydd ar 71% o bobl hŷn yng Nghymru angen rhyw fath o ofal preswyl erbyn 2030.
* Drwy gyfuno gwasanaethau a chyllidebau rheng flaen, gwnaeth Trafford £23 miliwn o arbedion dros 5 mlynedd tra bod Ymddiriedolaeth Gofal Torbay wedi arbed bron i £250,000 mewn costau rheoli yn y flwyddyn gyntaf.

Dylai penderfyniadau ar wasanaethau gael eu gwneud ar y lefel fwyaf priodol i ddarparu gofal effeithiol ac ymatebol, a dylid ei oleuo gan brofiadau pobl.

Ledled y Deyrnas Unedig, gwelwn ddulliau gweithredu newydd tuag at ddarparu gwasanaethau gofal cymdeithasol, ond nid yng Nghymru. Ni allwn ailadrodd yr un hen broses a gobeithio cael canlyniad gwahanol. Mae’n rhaid inni feddwl yn wahanol am sut y darperir gofal.

Ym Manceinion a Torbay, mae gwasanaethau iechyd a gofal cymdeithasol rheng flaen wedi’u cyfuno i ddarparu gofal di-dor gan asiantaethau niferus, gan leihau’r nifer sy’n mynd i ysbytai a chan helpu pobl i ddychwelyd adref yn gynt.

Drwy integreiddio cyllidebau a gwasanaethau i ddarparu gofal di-dor a phersonol i unigolion, fe allwn ddarparu gofal personol gwell a mwy effeithiol, gan gadw pobl yn eu cartrefi ac yn glir o’r ysbyty.

Bydd Cynghorau a Chynghorwyr Democratiaid Rhyddfrydol Cymru yn cynorthwyo’r bobl fwyaf agored i niwed mewn cymdeithas pan fydd arnynt angen y gefnogaeth honno fwyaf drwy **-**

* Gefnogi mentrau lleol sy’n dod â gwasanaethau rheng flaen yn nes at ei gilydd, gan gynnwys sefydlu strwythurau rheoli unigol a chyllidebau ar y cyd, drwy Fyrddau Partneriaeth Rhanbarthol i greu gofal cynhwysol mwy effeithiol i gleifion, pryd bynnag y bo’n bosibl;
* Creu un tîm gofal unigol ym mhob cymuned i ddarparu’r gofal angenrheidiol i gleifion;
* Gweithio tuag at ddileu slotiau gofal 15 munud i gleifion, am y rheswm syml nad yw’n ddigon hir i ddarparu’r gofal y mae ar unigolion ei angen;
* Ystyried cludiant wrth gynllunio gwasanaethau iechyd a gofal cymdeithasol fel nad yw trafnidiaeth dameidiog yn rhwystro pobl rhag cael at ofal;
* Cynorthwyo cleifion sydd ei angen drwy’u cysylltu ag eiriolwr annibynnol.

**Cymunedau i Fyw Ynddynt**

Mae ar ein dinasoedd, ein trefi a’n pentrefi angen gwasanaethau lleol a chyfleusterau cymunedol fel ysgolion, trafnidiaeth gyhoeddus, siopau lleol, mannau diwylliannol a thafarndai.

Ac eto, am flynyddoedd, mae cymunedau wedi bod yn colli gwasanaethau lleol ac maent yn aml wedi gorfod ymdopi heb yr offer neu’r wybodaeth i’w harbed. Rydym am grymuso pobl i gefnogi gwasanaethau lleol sy’n achubiaeth i lawer o bobl.

Mae gan Ddemocratiaid Rhyddfrydol Cymru hanes o gynrychioli cymunedol cryf, gan wneud safiad dros bobl leol, cymunedau lleol, a dod â syniadau newydd i sicrhau bod pethau’n cael eu gwneud. Gwnawn wrando ar gymunedau a’ch grymuso i wneud y dewisiadau gorau i chi ac i’ch cymunedau.

Bydd Cynghorau a Chynghorwyr Democratiaid Rhyddfrydol Cymru yn cefnogi cymunedau ffyniannus, creadigol a chyfeillgar drwy -

* Sefydlu Pwyllgorau Cynghori ar Drosglwyddo Asedau i rymuso pobl i ddechrau rheoli gwasanaethau lleol;
* Sicrhau parhad y cyllid gwaelodol i lywodraeth leol, a sicrhawyd gan Ddemocratiaid Rhyddfrydol Cymru, i ddiogelu cynghorau rhag toriadau anghymesur ac annheg;
* Gweithio â phreswylwyr i roi ar waith fesul cam barthau 20mya mewn ardaloedd preswyl i wneud ein ffyrdd a’n beicwyr yn ddiogelach;
* Cynnull cyfarfodydd bord gron â banciau manwerthu i annog cefnogaeth i fodel bancio cymunedol i greu ffordd ddarbodus o gynnal canghennau mewn ardaloedd diymgeledd;
* Galw am gyflwyno Mesur Hawliau Cymunedol i rymuso cymunedau i afael yn awenau eu gwasanaethau a’u hasedau lleol;
* Gweithio â’r Llywodraeth i ymchwilio i ddatblygu Cyllidebau Cymunedol i gyfuno gwasanaethau, gan annog chwalu’r ffiniau rhwng gwahanol wasanaethau.

**Ymddiriedaeth a Thegwch yn ein Democratiaeth**

Mae democratiaeth yng Nghymru yn wynebu argyfwng o ran ymddiriedaeth a chyfreithlondeb. Y ffaith yw nad yw’n cynghorau’n ddigon atebol na democrataidd, ac mae hyn yn caniatáu i gam-lunio penderfyniadau a chamreoli barhau flwyddyn ar ôl blwyddyn heb unrhyw unioni ar y sefyllfa.

I Ddemocratiaid Rhyddfrydol, mae darparu cyfundrefn bleidleisio decach a rhoi mwy o bŵer i bobl yn rhan annatod o gyflawni gwell gwasanaethau cyhoeddus a Chymru decach.

Rydym yn bendant y bydd Cynghorwyr a Chynghorau Democratiaid Rhyddfrydol Cymru yn pleidleisio dros gyflwyno pleidleisiau tecach mewn etholiadau llywodraeth leol, a byddant yn parhau i alw am bleidleisio tecach ar gyfer pob etholiad yng Nghymru.

Drwy roi mwy o lais i bobl ynglŷn â sut y caiff gwasanaethau eu rhedeg drwy wneud i bob un bleidlais gyfri’, fe allwn greu’r gwasanaethau cyhoeddus cadarn y mae ar ein cymunedau eu hangen ar gyfer y dyfodol.

Drwy gydnabod bod pobl yn arbenigwyr ar eu bywydau eu hunain, drwy barchu barn defnyddwyr gwasanaethau, a thrwy rymuso pobl leol, fe allwn greu Cymru decach lle y caiff pawb y cyfle i lwyddo mewn bywyd.

**Bydd Cynghorau a Chynghorwyr Democratiaid Rhyddfrydol Cymru yn creu cynghorau lleol tryloyw a mwy atebol drwy –**

* Wneud i bob un bleidlais gyfri’ drwy newid ein system bleidleisio ar gyfer etholiadau cynghorau lleol;
* Cyflwyno pleidleisio’n 16, gan roi’r cyfle i’n dinasyddion iau gael eu clywed;
* Cyfethol cynrychiolwyr ieuenctid dibleidlais ar gynghorau cymuned, a gweithio â phartneriaid i gyflwyno Cynghorau Ieuenctid lle nad ydynt yn bodoli ar hyn o bryd;
* Sicrhau bod strwythurau a phrosesau ein cynghorau’n hygyrch i’r cyhoedd, drwy gynnal Asesiadau o Effaith ar Gydraddoldeb;
* Rhoi diwedd ar y diwylliant o ‘ffarwelion euraid’ gormodol drwy alw am gyflwyno uchafswm o £90,000 ar holl daliadau colli swydd a thaliadau diswyddo yn y dyfodol.

**Yr Iaith Gymraeg a’i Diwylliant**

Mae’r iaith Gymraeg yn gainc gynhenid o wead ein gwlad. Credwn y dylai pawb gael eu galluogi i siarad eu hiaith frodorol, y dylai pawb allu cael at wasanaethau cyhoeddus o ansawdd raenus yn y Gymraeg, ac y dylai dysgu Cymraeg fod yn agored i bawb.

Yn amrywio o ddarparu addysg, iechyd a gofal cymdeithasol cyfrwng Cymraeg i gael at wasanaethau lleol, credwn y dylai pawb allu ymgysylltu â gwasanaethau cyhoeddus yn eu dewis iaith.

Mae’n rhaid i bawb yng Nghymru gael yr hawl i siarad ac i ddysgu Cymraeg - p’un a'ch bod yn dod o deulu Cymraeg ei iaith neu’n newydd-ddyfodiad i’n gwlad brydferth, dylech fod yn gallu siarad Cymraeg yn eich cymuned.

**Bydd Cynghorau a Chynghorwyr Democratiaid Rhyddfrydol Cymru yn cryfhau statws y Gymraeg drwy -**

* Gefnogi ymdrechion a mentrau i hyrwyddo ac i ddiogelu’r Gymraeg ac i gynyddu nifer y siaradwyr Cymraeg;
* Sicrhau bod yna ddatblygiad priodol o dai fforddiadwy mewn ardaloedd gwledig Cymraeg eu hiaith;
* Ymgyrchu dros gwtogi TAW ar dwristiaeth o 20% i 5% i roi hwb i economïau lleol ac i greu swyddi;
* Hyrwyddo’r model ‘cynnig gweithredol’ ledled gwasanaethau gofal cymdeithasol fel y gall cleifion gael at wasanaethau yn eu dewis iaith;
* Cefnogi galwadau i iaith gael ei gwneud yn ystyriaeth berthnasol wrth bennu ceisiadau cynllunio, lle y bo’n briodol, yn cynnwys gwneud asesiadau o effaith ar iaith a gâi datblygiadau arfaethedig, yn ofyniad statudol cyn rhoi caniatâd cynllunio;
* Galw am ystyried rhoi rhyddhad ardrethi busnes i siopau llyfrau a cherddoriaeth annibynnol i helpu i ddiogelu’r siopau diwethaf mewn tref, ar yr amod bod llyfrau a recordiau gan awduron ac artistiaid Cymru yn cael eu cadw yno.

**Diogelu’n Hamgylchedd**

Mae perchnogaeth a chynhyrchu ynni bychan a graddfa ficro yn hanfodol i rymuso cymunedau ac unigolion i ddiwallu’u hanghenion ynni o amrywiol ffynonellau, yn enwedig yr haul ac ynni dŵr.

Gall cynghorau wneud mwy i roi cymhelliant ac i alluogi prosiectau ynni lleol ac i leihau’u heffaith ar yr amgylchedd, yn cynnwys drwy uwchraddio adeiladau sy’n eiddo i gynghorau, cefnogi cwmnïau cydweithredol a mentrau lleol, a buddsoddi mewn effeithlonrwydd ynni tai cymdeithasol.

* Yn 2015-16, gwariodd cynghorau yng Nghymru £2.1 miliwn, sef £1.8 miliwn yn fwy nag yn 2014-15, yn mynd i’r afael â thipio anghyfreithlon.
* Yr amcangyfrif diweddaraf yw bod yna 291,000 o aelwydydd yn byw mewn tlodi tanwydd, sy’n gyfwerth â 23%  o aelwydydd Cymru.

Mae Cyngor Sir Caint wedi buddsoddi mewn effeithlonrwydd ynni, ynni adnewyddadwy a gwelliannau i effeithlonrwydd dŵr ledled ei stad ac mewn ysgolion. Er 2006, buddsoddwyd £3 miliwn, gan gyflawni gwerth £7 miliwn o arbedion a 34,991 tunnell fetrig o arbedion carbon deuocsid hyd oes. Gallwn wneud hyn yma yng Nghymru, yn awr.

Gwnawn hefyd gymryd camau i gynorthwyo unigolion a theuluoedd sy’n wynebu tlodi tanwydd, drwy gefnogi cynlluniau mentora a leolir yn y gymuned a defnyddio cynlluniau budd cymunedol i fynd i’r afael â thlodi tanwydd.

**Bydd Cynghorau a Chynghorwyr Democratiaid Rhyddfrydol Cymru yn diogelu ac yn gwella’n hamgylchedd drwy –**

* Gynorthwyo cwmnïau cydweithredol i ddatblygu prosiectau ynni adnewyddadwy mewn neu ar adeiladau a thiroedd addas sydd mewn perchnogaeth gyhoeddus, lle y bo’n briodol;
* Mynd i’r afael â thlodi tanwydd drwy ddefnyddio cynlluniau budd cymunedol i fynd i’r afael â thlodi tanwydd a biliau ynni uchel, a chefnogi datblygu cynlluniau cynghori a mentora a leolir yn y gymuned;
* Uwchraddio adeiladau sy’n eiddo i gynghorau i wella effeithlonrwydd ynni ac i leihau gwastraff ynni, a buddsoddi mewn technolegau carbon isel neu ddi-garbon;
* Hyrwyddo cynlluniau i liniaru peryglon llifogydd drwy ddulliau rheoli tir arloesol – yn cynnwys plannu coed a llystyfiant, adfer gwlyptiroedd, a chreu cronfeydd dŵr llifogydd diogel.

**Diogelwch Cymunedol a Chyfiawnder Cymdeithasol**

Ni all neb wireddu’i botensial os ydynt yn byw mewn ofn. Drwy sicrhau bod ein cyfreithiau’n cael eu cynnal, fe allwn greu cymunedau cryfion gyda chyfle i bawb.

Credwn ym mhwysigrwydd diogelu hawliau sifil. Cred Democratiaid Rhyddfrydol Cymru y dylai pawb allu bod yn hwy’u hunain a gweithredu er eu lles eu hunain, ac fel eu seren ddisglair eu hunain - dylid galluogi pawb i fyw bywyd fel y dewisant, cyn belled nac ydynt yn llesteirio rhyddid eraill.

**Bydd Cynghorau a Chynghorwyr Democratiaid Rhyddfrydol Cymru yn creu cymunedau diogel, croesawgar a goddefgar drwy -**

* Greu Dinasoedd Noddfa, a chymryd rhan yn llawn yn Rhaglen Adsefydlu Pobl Ddiymgeledd o Syria;
* Cynorthwyo mudiadau gwirfoddol i ddarparu cymorth i ffoaduriaid, yn cynnwys cyflwyno ceisiadau aduno teuluoedd;
* Gweithio â Llywodraeth Cymru i barhau i fuddsoddi mewn Swyddogion Cymorth Cymunedol yr Heddlu i ddiogelu cymunedau lleol;
* Targedu grwpiau troseddu cyfundrefnol a gwerthwyr cyffuriau, gan efelychu dull Heddlu Durham o weithredu;
* Hyrwyddo’r defnydd o adeiladau amgen ar gyfer llysoedd ynadon a rhaglenni datrys anghydfodau lleol, fel Paneli Cyfiawnder Cymunedol, i ddod â chyfiawnder yn ôl i’r gymuned;
* Lobïo i gadw cyfiawnder mor lleol â phosibl drwy wrthwynebu cau llysoedd, lle y bo’n bosibl.

**Cyflawni mwy gan wario llai**

Yr her fwyaf sy’n wynebu Cynghorau yw ymdopi â llai o refeniw flwyddyn ar ôl blwyddyn gan orfod dal i gynnal gwasanaethau cyhoeddus. Mae’r rhan fwyaf o gynghorau ond wedi wynebu’r sefyllfa yn ystod amser llunio cyllideb – gorfod cwtogi i aros yn y coch. Dywedir wrth bobl nad oes yna arian, sy’n arwain at rwystredigaeth – a gwasanaethau gwael.

Gwyddom yn barod fod yna doriadau ar y gweill ar gyfer pob blwyddyn tan 2020-21, a bydd Brexit yn gadael diffyg o £150 biliwn yn ein sector cyhoeddus. Mae’n rhaid i gynghorau weithredu yn awr.

Mae’r Democratiaid Rhyddfrydol yn benderfynol o ddarparu gwasanaethau effeithiol, sy’n canolbwyntio ar y person. Ein nod yw darparu gwasanaethau effeithiol sy’n diwallu anghenion pobl. Rhown sylw i’r heriau sydd o’n blaen ac awn i’r afael â hwy’n wahanol drwy fod yn greadigol ynglŷn â sut y gwariwn ac yr arbedwn, drwy gynllunio ar gyfer y dyfodol.

Bydd Democratiaid Rhyddfrydol Cymru yn gwneud hyn drwy -

* wrando ar, a dysgu oddi wrth brofiadau **preswylwyr** a defnyddwyr gwasanaethau i gasglu syniadau ynglŷn â sut i reoli gwasanaethau’n fwy effeithlon;
* **chwalu ffiniau rhwng gwasanaethau** fel eich bod chi a’ch cymunedau’n cael y gwasanaethau y mae angen arnoch;
* defnyddio’r **dechnoleg a’r dulliau rheoli diweddaraf** i reoli gwasanaethau’n fwy effeithiol – i gyflawni mwy am lai o gost.

**Dyfodol Llywodraeth Leol yng Nghymru**

Mae arnom eisiau grymuso cymunedau lleol a hyrwyddo cyfundrefn ffyniannus o lywodraeth leol ddemocrataidd lle mae pŵer yn cael ei weithredu ar y lefel fwyaf lleol bosibl.

Cred Democratiaid Rhyddfrydol Cymru mewn llywodraeth leol gref ac effeithiol sy’n ymateb i anghenion a buddiannau pobl leol, a lle mae ein cynghorau wedi’u hethol yn deg ac yn gynrychiadol o’r cymunedau y maent yn eu cynrychioli.

Credwn y dylech gael eich grymuso, ni waeth beth fo maint eich cymuned, i bennu’ch blaenoriaethau’ch hunain, i arwain eich adfywiad eich hunain, ac i ddiogelu’r seilwaith cymdeithasol sy’n cadw’ch cymuned yn fyw. Golyga hyn drosglwyddo cyfrifoldebau a phwerau i gymunedau.

Croesawn y cyfeiriad a gymer Llywodraeth Cymru yn eu cynlluniau i ddiwygio llywodraeth leol. Cred Democratiaid Rhyddfrydol Cymru bod angen mwy o gydweithredu ar wasanaethau hanfodol, megis adeiladu tai, trafnidiaeth, a datblygu economaidd i greu dyfodol llewyrchus i Gymru ac i’n cymunedau.

Mae’n rhaid i fwy o weithio rhanbarthol rhwng awdurdodau lleol fod yn dryloyw ac yn atebol i gynghorwyr lleol a’r cymunedau y maent yn eu gwasanaethu, ac mae’n rhaid dangos eu bod yn dod â buddion dangosadwy i bobl leol. Ni wnawn gefnogi cynlluniau sy’n creu biwrocratiaeth ddrud, ychwanegol lle nad yw pobl leol ac anghenion lleol yn flaenllaw wrth lunio gwasanaethau cyhoeddus.

Bydd Democratiaid Rhyddfrydol Cymru yn cefnogi ac yn gwthio am: Ddatganoli pŵer o Fae Caerdydd i gymunedau lleol. Rhoi cyfrifoldeb i lywodraeth leol dros feysydd, megis datblygu economaidd, adfywio cymunedol, a datganoli ystyrlon ar bŵer oddi wrth awdurdodau lleol i gynghorau cymuned, lle y bo’n briodol. Byddwn hefyd yn galw am ddiddymu pwerau sy’n caniatáu i Weinidogion gyfuno cynghorau drwy ordinhad.

Nodyn am Bolisïau

Mae’r maniffesto hwn yn cynrychioli’n blaenoriaethau allweddol ar gyfer y cyfnod 2017-2022 mewn llywodraeth leol, a hynny mewn ystod o feysydd polisi. Pasiodd ein plaid nifer o bapurau polisi yn ystod y Pedwerydd Cynulliad yn ymdrin â’r pynciau hyn yn fanylach, sy’n darparu cyd-destun ehangach ynglŷn â sut y byddwn yn cyflawni’n hamcanion. Mae polisïau o’r papurau hyn, nad ydynt yn cael eu cynnwys yn y maniffesto hwn, yn dal yn bolisïau gan ein plaid, a byddwn yn ceisio’u gweithredu yn y dyfodol fel y cwyd y cyfle.

I gael mwy o wybodaeth, ewch i [www.welshlibdems.wales/policy\_papers](http://www.welshlibdems.wales/policy_papers)

Nodyn am Gydraddoldeb

Ni chaiff cyfleoedd eu dosbarthu’n gyfartal yn y Gymru gyfoes. Mae’ch ethnigrwydd, eich iechyd, eich rhywioldeb a’ch rhywedd yn dal yn rhy aml i effeithio ar eich cyfleoedd mewn bywyd, eich cyraeddiadau addysgol, eich rhagolygon gwaith, sut y cewch eich trin gan yr heddlu a chan y gyfundrefn gyfiawnder, a hyd yn oed am ba hyd y byddwch yn byw.

Rhoesom ystyriaeth i faterion cydraddoldeb drwy’r maniffesto hwn i gyd, yn ogystal â thanlinellu rhai blaenoriaethau penodol. Bydd Democratiaid Rhyddfrydol Cymru yn gweithio i sicrhau bod gwasanaethau cyhoeddus, yn cynnwys gwasanaethau iechyd, addysg, tai a chyflogaeth, yn sensitif i anghenion pawb, yn cynnwys pobl â nodweddion gwarchodedig. Mae hyn yn cynnwys merched ac unigolion nad ydynt yn wryw; unigolion LGBT+; unigolion Croenddu, Asiaidd a Lleiafrifoedd Ethnig (BAME); a phobl ag anableddau. Credwn na ddylid atal neb rhag cael at wasanaethau allweddol oherwydd eu cefndir.

~~~

Dylunio gan Ben Falkner a Rhys Taylor.